Regjeringen vil lovfeste at lærere kan gripe inn fysisk
Lærere skal fysisk kunne føre en elev ut av klasserommet ved verbal trakassering, vold og ordensforstyrrelse. Det vil gå frem av en tilleggshøring fra regjeringen, bekrefter kunnskapsminister Kari Nessa Nordtun (Ap) overfor VG. – Målet er få økt læring og trivsel i skolen. Da trenger vi mer ro og orden. De ansatte skal ha klare og trygge rammer, slik at de kan være trygge og tydelige voksne. Da er det viktig at alle vet hvilket handlingsrom de ansatte har dersom det oppstår situasjoner som ikke skal skje i klasserommet, sier Nordtun til VG. Det var NRK som først kom med en nyhetsmelding om saken onsdag. Forslaget vil gi lærere større adgang til å gripe inn mot elever – og er en oppfølging av et arbeid som tidligere kunnskapsminister Tonje Brenna startet for et års tid siden. Regel-mangel – Det er behov for å regulere i opplæringsloven når ansatte kan gripe fysisk inn mot elever, og vilkårene for dette, uttalte Brenna til VG i mars i fjor. I dag er det ingen regler i opplæringsloven om når en ansatt kan gripe inn fysisk, og det er stor usikkerhet blant ansatte i skolen om hva som er lov.  Økningen i registrert vold mot ansatte i skolen er del av bakteppet for lovforslaget. Samtidig er kunnskapsministeren opptatt av at forslagene ikke må forstås som et ønske om mer bruk av fysisk makt. Derfor ser den nye ledelsen i Kunnskapsdepartementet (KD) under Kari Nessa Nordtun et behov for å gi lærerne et større handlingsrom. Det kan skje for eksempel dersom en elev kommer med kraftige og nedsettende verbale angrep eller ordensforstyrrelser som ødelegger for undervisningen. – Tydeligere regler løser ikke i seg selv problemene med utagerende oppførsel i skolen, men vil være én del av løsningen. Forslaget innebærer også at skoleeier skal jobbe enda mer systematisk med forebygging. Å gripe inn fysisk skal være absolutt siste utvei, og jeg tror ingen lærere ønsker å komme i slike situasjoner, sier Nordtun. En av regjeringens målsettinger er å øke respekten for lærernes klasseledelse. Men Nordtun og statssekretær Synnøve Mjeldheim Skaar i KD understreker at all form for fysisk maktbruk mot barn som har karakter av avstraffelse, er ulovlig. Blant annet på Tindlund ungdomsskole i Sarpsborg, var det i fjor en voldsepisode som satte en en støkk i mange. I januar 2023 brøt det ut slåsskamp mellom flere elever. Flere lærere som forsøkte å gripe inn, ble skadet. – Vi har ikke det apparatet som skal til for å kunne bistå, støtte og hjelpe i de situasjonene hvor man kanskje trenger det aller mest, sa lærer og hovedtillitsvalgt i Utdanningsforbundet Sarpsborg,  Knut Raknerud Olsen etter hendelsen. Han har vært lærer i over 30 år. Og ser at skolen har utviklet seg til å blir mye mer kompleks enn tidligere. – Må få veileder Nå er Olsen spent på det nye som kommer fra regjeringen. Han er opptatt av at lærerne får et større handlingsrom - og en innramming av dette. – Det vil være helt avgjørende at departementet får utformet en tydelig veileder, slik at vi lærere vet hvordan vi kan praktisere dette, sier Olsen til VG. Nå er for mye avhengig av lærernes skjønn. Mange blir stående i umulige dilemmaer, illustrerer den rutinerte læreren. Han synes det er «klokt» av den nye kunnskapsministeren å komme med nye lovbestemmelser om bruk av fysisk makt overfor elever. Skolestatsråd Kari Nessa Nordtun og statssekretær Synnøve Mjeldheim Skaar (Ap), som har jobbet spesielt med saken, har vært opptatt av å unngå å gjøre skolen til en rettslig- eller juridisk slagmark.  Derfor har utgangspunktet vært å beskytte fellesskapet og lærerne mot vold og grov munnbruk – fremfor å beskytte elevene mot læreren.
Lærere får lov til å føre elever fysisk ut av klasserommet ved verbal trakassering, vold og ordensforstyrrelser Forslaget er en del av en tilleggshøring som blir sendt ut fra departementet,  bekrefter kunnskapsminister Kari Nessa Nordtun (Ap). Målet er økt læring og trivsel i skolen, samt tryggere rammer for ansatte. Forslaget skal gi lærere ryggdekning for tydeligere fysisk inngripen ved behov. Fysisk inngripen skal være absolutt siste utvei, og all form for fysisk avstraffelse er ulovlig, presiserer statsråden.